Joycie Alegre

Si Joycie Alegre ay isang Pilipinang propesor, manunulat, direktor at naging komisyoner ng Pambansang Komisyon para sa Kultura at mga Sining.

Akademiko
Propesor si Joycie Alegre sa Unibersidad ng Pilipinas sa Tacloban at naging direktor ng Leyte-Samar Heritage Center noong 2016.

Mayroong mga sulatin at pananaliksik si Joycie Alegre tungkol sa kultura at tradisyon ng mga Waray pati na rin sa Samar at Leyte na nakalathala sa Academia.

Alagad ng sining
Noong 2024 ay naging presidente si Joycie Alegre ng Leyte-Samar Heritage Society, Incorporated, na isang non-profit na korporasyon na nakabase sa Lungsod ng Tacloban na binubuo ng mga dedikadong tagapagtaguyod ng pamanang kultura.

Pinamunuan niya bilang direktor at koreograpo kasama sina Samlito Abueva at Alegria Ferrer ang sarsuwelang Lunop han Dughan - Panaghoy ni Yolanda noong 2019.

Naging komisyoner si Joycie Alegre ng Pambansang Komisyon para sa Kultura at mga Sining noong 2012 nang pinamunuan niya ang Subkomisyon sa mga Pamayanang Kultural at Tradisyunal na Sining (Inggles: Subcommission on Cultural Communities and Traditional Arts) ng ahensiyang ito ng pamahalaan.

Nakapagsulat na din siya ng ilang artikulo sa Inquirer.Net noong 2011 at 2013. Nakapaglathala na din siya ng librong may pamagat na Abaknon of Samar noong 2009. Naisama din sa Kinaadman Volume 44, na journal ng Xavier University - Ateneo de Cagayan, ang artikulo niyang may pamagat na A Symphony of Songs Sprung From Native Soils: Listening to Authors’ Conversations.

Gumagawa rin ng pagsasaliksik si Joycie Alegre sa tradisyonal na pagkain at ritwal ng mga Waray at nakapaglabas na siya ng isang libro na may pamagat na Sarusaro Kita: Traditional Recipes of Leyte noong 1999.  

Itinatag ni Joycie Alegre ang An Balangaw Performing Arts Group noong 1984 na isang pangkat na nagtatanghal ng sining na mula sa Unibersidad ng Pilipinas sa Tacloban. Simula noon ay siya ang naging Direktor na Pangsining (Inggles: Artistic Director) ng grupo.  

Mga sanggunian

Panlabas na link
 Pagkain bilang Larangan ng Kultura, panayam ni Joycie Alegre sa University of the Philippines Open University 
 Mga isinulat ni Joycie Alegre sa Academia